
Няма праведнага аніводнага, але дадзена нам праведнасьць Божая!
У Пасланьні апостала Паўла да рымлянаў мы чытаем словы: «Няма праведнага аніводнага»
. Гэта запісана ў трэцім разьдзеле пасланьня, у якім аўтар цытуе і паўтарае заяву з чатырнаццатага разьдзела Кнігі Псальмаў, дзе сказана: «Усе ўхіліся, усе разам нягодныя; няма нікога, хто робіць дабро, няма аніводнага!».
 У гэтых двух месцах канстатуецца, што сярод людзей няма аніводнага праведнага чалавека. Але пачакайце, ці гэта сапраўды так? Думаецца, што мы ўсе ведаем людзей, якія прадстаўляюцца нам надта сымпатычнымі і нават праведнымі асобамі, бо аб гэтым сьведчаць іхнія добрыя ўчынкі. Яны праяўляюць той жаданы праведны вобраз жыцьця, што бачна ў іхніх адносінах зь іншымі людзьмі і з Богам. Цікава тут жа адзначыць, што раньнія хрысьціяне лічылі заяву ў Бібліі пра тое, што няма ніякага праведнага, выключнай і рэдкай у параўнаньні зь іншымі месцамі Сьвятога Пісаньня. У розных месцах Бібліі прыгадваюцца праведнікі, што напрыклад было сказана пра Ноя ў Кнізе Быцьцё: «І сказаў Госпад Ною: «Увайдзі ты і ўвесь дом твой у каўчэг, бо ўбачыў Я цябе праведным перад абліччам Маім у пакаленьні гэтым».
 Бог называў Ноя праведным, хоць ён таксама тут і там грашыў. Ёсьць і іншыя месцы ў Бібліі, дзе сказана, што людзі могуць быць праведнымі або сьвятымі. Напрыклад, у адзінаццатым разьдзеле Пасланьня да габрэяў мы чытаем пра сыноў Адама і Евы – Абеля і Каіна. Каін ад зайздрасьці забіў свайго роднага брата Абеля. У Пасланьні да габрэяў пішацца, што «вераю Абэль прынёс Богу лепшую ахвяру, чым Каін, праз што атрымаў сьведчаньне, што ён (то бок – Абель) праведны, бо гэта засьведчыў Бог пра дары ягоныя».

Тут жа мы сустракаем яўную супярэчнасьць. У адным месцы сьцьвярджаецца, што няма аніводнага праведніка ў сьвеце, калі ў іншых месцах некаторыя людзі аказваюцца і завуцца праведнымі. Чым гэта растлумачыць? Я таго погляду, што калі у Пасланьні да рымлянаў апостал Павал кажа, што няма аніводнага праведнага чалавека, ён мае на ўвазе спэцыфічную рэчаіснасьць, што ніхто сярод людзей не зьяўляецца цалкам праведным у дасканаласьці перад Богам. Мы ўсе, і ў тым ліку многія так званыя праведнікі, калісьці грашылі. Мы можам гэта сказаць і пра саміх сябе, бо своечасова парушылі або парушаем Божы маральны кодэкс і стаім перад Госпадам са сваімі грахамі. З другога боку сярод нас людзей бываюць тыя, хто жывуць чыстым і праведным жыцьцём у большасьці выпадкаў, хоць не заўсёды, і гэта згодна патрабаваньням Божага маральнага кодэкса. Маючы гэта на ўвазе, заява апостала Паўла пра грэшны стан усіх людзей паказваецца актуальнай. Вось маючы ўсё гэта на ўвазе, мы зноў прыпамінаем, што «няма (цалкам) праведнага аніводнага. Няма таго, хто разумее; няма таго, хто шукае Бога. Усе ўхіліліся, разам нягодныя; няма таго, хто робіць дабро, няма аніводнага».
 Калі так яно і ёсьць, то Бог, калі б так намерваўся, мог бы караць кожнага з нас за нашу грэшнасьць і непаслушэнства Яму.

Далей апостал Павал прыгадвае, што ніхто з нас людзей ня вызвалены ад адказнасьці перад Богам за свае грахі. Ён даў нам Дзесяць запаведзяў і іншыя наказы ў Сьвятым Пісаньні. І памятайма, што тычыцца тых людзей, якія Бібліі ніколі ня бачылі і аб ёй нічога ня ведаюць, Бог уклаў у душу кожнага зь іх паняцьце грэшнасьці і бязгрэшнасьці, праведнасьці і няправеднасьці. У выніку таго ніхто зь людзей ня можа выбачацца перад Богам за сваю маральную слабасьць і грахі. Бог дае кожнаму чалавеку сумленьне, якое разьбіраецца ў рэчах і дзеях дабра і зла. Гэта ўсё дзейнічае ў нашых душах і сэрцах – то абвінавачваючы, то асуджаючы нас. А тым, хто пачуў і пазнаёміўся з Божым маральным законам апостал Павал кажа: «Мы ведаем, што Закон ўсё, што гаворыць, гаворыць да тых, якія пад Законам, каб і ўсе вусны былі загароджаныя і ўвесь сьвет стаўся вінаватым перад Богам, бо ўчынкамі Закону не апраўдваецца перад Ім ніякае цела, бо праз Закон пазнаецца грэх».
 Так, мы можам мець найлепшыя намеры, але колькі б мы ні стараліся, уся роўна грашым, парушаем Гасподнія запаведзі. Знаёмства з Божым Законам безумоўна паказвае, што мы парушальнікі Гасподняга маральнага кодэкса і маем патрэбу ў Ягонай міласэрнасьці ў дараваньні грахоў. 

Хаця Бог мае права і карыстаецца свабодай нас караць за нашыя грахі, Ён замест таго застаецца міласэрным і спачувальным. У шматлікіх месцах Сьвятога Пісаньня выказваецца патрэба нам каяцца ў сваіх грахах і шукаць Яго. Госпад клапоціцца пра нас і жадае выліць на шукальнікаў Яго Сваю любоў і зычлівасьць. Яму падабаецца, калі хто зьвяртае ўвагу на Ягонае Слова і імкнецца жыць па Ягоных запаведзях. У сто трэцім псальме мы чытаем такія суцяшальныя словы, што радуюць і падтрымоўваюць нас. «Не назаўсёды Ён гневам палае і ня вечна памятае ліхое. Не паводле грахоў нашых нам Ён дае і не ўчыняе з намі паводле беззаконьняў нашых, бо як высока неба над зямлёю, так вялікая міласэрнасьць Ягоная да тых, хто баіцца Яго. Як далёкі ад захаду ўсход, так далёка Ён нашыя правіны ад нас аддаліў. Як літуецца бацька над сынамі, так Госпад літуецца над тымі, хто баіцца Яго. Бо ведае склад цела нашага, памятае, што мы толькі пыл... міласэрнасьць Госпада ад веку і на вякі над тымі, хто баіцца Яго, і праведнасьць Ягоная – над сынамі сыноў, тых, якія захоўваюць запавет Ягоны і загады Ягоныя памятаюць, каб выконваць іх».

Сапраўды так, Бог Сваімі спосабамі набліжаецца да таго чалавека, які шукае Яго і імкнецца жыць паводле Ягонага Слова. Хоць так бывае са многімі, кожны шукальнік Бога своечасова ўсьведамляе, што нават пры найлепшых намерах ён парушае Гасподнія наказы. З тае прычыны апостал Павал піша ў другім разьдзеле Пасланьня да рымлянаў: «Бо ўчынкамі Закону не апраўдваецца перад Ім ніякае цела, бо праз Закон пазнаецца грэх»
. Стараючыся трымацца Божага Закону, мы зь цягам часу пачынаем разумець, што выконваць усе патрабаваньні немагчыма. Нам патрэбна Божая сіла і дапамога. Да таго ж, Бог патрабуе дасканалай бязгрэшнасьці ў верніка, каб быць прынятым ў Ягоную сям’ю вернікаў, але такой бязгрэшнасьці ніхто з нас ня мае. Толькі Збаўца Ісус Хрыстос, будучы тут на зямлі, пражыў бязгрэшным і поўнасьцю праведным жыцьцём. Таму мы маем патрэбу ў Ягонай дасканаласьці і праведнасьці і Госпад Бог гэта меў на ўвазе з самага пачатку. Ён прапаноўвае і перадае кожнаму верніку Божую праведнасьць, і гэта даецца верніку, калі ён каецца ў сваіх грахах ды веруе ў Хрыста як Збаўцу. Таму і піша апостал Павал: «А цяпер, незалежна ад Закону, зьяўлена праведнасьць Божая, засьведчаная праз Закон і прарокаў, праведнасьць Божая празь веру ў Ісуса Хрыста для ўсіх і на ўсіх тых, якія вераць, бо няма розьніцы, бо ўсе зграшылі і пазбаўлены славы Божае, атрымліваючы апраўданьне дарма ласкай Ягонай праз адкупленьне ў Хрысьце Ісусе».
 
Апостал працягвае тлумачыць, што Бог выбраў Ісуса Хрыста, каб Ён стаўся той «ахвярай перамольнай ў крыві Ягонай празь веру, дзеля выяўленьня праведнасьці Сваёй праз дараваньне грахоў, учыненых раней». Тут жа трэба крыху растлумачыць гэтыя словы. Напрыклад, выраз «ахвяра перамольная» ў арыгінале літаральна мае значэньне «месца міласьці або памілаваньня». Гэта грэцкі тэрмін «гісталірыён», які знаходзіўся навярсе каўчэга запавету, што чальцы ізраільскага лявіцькага племені насілі зь месца да месца, калі старазапаветныя ізраільцяне вандравалі па пустыні. Каўчэг запавету ставіўся ў Сьвятым сьвятых у скініі, дзе Бог прабываў. Звонку Гасподняя прысутнасьць паказвалася ізраільцянам воблакам днём, калі ноччу –  слупам агню.  Гэта сьведчыла аб тым, што Бог ізраільцянаў суправаджаў у пустыні і іх даглядаў. Хрыстос памёр ахвярнай сьмерцю за мінулыя і сучасныя грахі ізраільцян, так і цяпер па веры ў Хрыста Бог апраўдвае кожнага, хто каецца ў сваіх грахах ды верыць у Ягонага Сына Хрыста. Апостал так і піша ў трэцім разьдзеле Пасланьня да рымлянаў: «Дык дзе тое, чым хваліцца? Выключана. Якім законам? Няўжо ж Законам учынкаў? Не, але Законам веры. Дык мы лічым, што чалавек апраўдваецца вераю, незалежна ад учынкаў Закону. Няўжо Бог толькі Юдэяў, а не паганаў таксама? Так, і паганаў, бо адзін Бог, Які апраўдвае абразаньне зь веры і неабразаньне празь веру.»

Дабравесьце Хрыстова заключаецца ў тым, што Бог адкрыў для кожнага чалавека шлях да збаўленьня і вечнага жыцьця. Гэтым шляхам аказваецца Ісус Хрыстос. Апостал Павал ў адным месцы запісаў такія павучальныя словы: «Бо Таго, Які грэху ня ведаў (то бок – Ісуса Хрыста) Ён (то бок – Бог Айцец) зрабіў за нас грэхам, каб мы ў Ім сталіся праведнасьцю Божаю».
 Хрыстос памёр ахвярнай сьмерцю за нас для дараваньня нам грахоў, што дазваляе нам увайсьці ў сям'ю Божых выкупленых і апраўданых дзяцей. Збаўца Хрыстос узяў на Сябе твае і мае грахі, паважаны слухачу. Усё, што застаецца з нашага боку – прыняць гэта вераю і з удзячнасьцю Госпаду за Ягоную міласьць нам. Ці гэта гэта ты, паважаны слухачу, зрабіў. Бог дае такую магчымасьць цяпер і добра было б яе не прапусьціць. Хай дапаможа Госпад Бог зьвярнуцца да Яго з такою просьбаю. 

